S tmedyazt i ferrun yal ugur yellan ama ger twaculin neɣ ger yiderma akk teqbilin di lawan-nni, s yis i ferrun timsal n tmetti, d aɣen amedyaz s tmedyazt-is ara yeṭṭef awal di tejmaɛt n taddart. Imi tamedyazt tcud mliḥ ɣer tmetti yessexdam-itt umdan d allal yeskanay-d yiss ayen yettidir, mgaraden yisental, yal asentel di lawan-is, am tayri, lɣerba, ṭṛaḍ, amennuɣ ger tqbilin imi di tallit-nni dayagi it-ni cuɣben. Zik ɣas tella tmedyazt maca ur d ttban ara xilla, amedya ma neddem-d tamedyazt n tayri ur tt-id ttawin ara s waṭas imi sɛeyben deg-s iḥulfan d leḥmala. Tamedyazt tettili-d s waṭas di lawan nni n lqeḍ n uzemmur, takerza, tamegra, tiwizi, imi tettɛawanin dehhun settuyen yis leɛtab n uxeddim tettakasen-d tabɣest tessiǧhid-asen deg wafud.